કેરળ રાજ્ય તેના પ્રાકૃતિક સૌંદર્ય માટે જાણીતું છે. ‘ગોડ્સ ઓન કન્ટ્રી’ એટલે કે ઈશ્વર પણ જ્યાં વસવાટ કરવાનું પસંદ કરે છે તેવું કેરળ ટૂરિઝમ માટે દેશ-વિદેશથી આવતા પ્રવાસીઓ માટેનું ફેવરિટ સ્ટેટ ગણાય છે. કેરળ સ્ટેટ ટૂરિઝમ ડિપાર્ટમેન્ટ દ્વારા પ્રવાસીઓને કેન્દ્રમાં રાખીને અનેક પ્રકારનાં આકર્ષણોનું આયોજન કરવામાં આવે છે. હાલમાં ‘કમ આઉટ એન્ડ પ્લે’ એટલે કે ‘બહાર નીકળો અને કુદરતના સાંનિધ્યમાં ખેલો’ આવું જ એક નવું આકર્ષણ પ્રવાસીઓને ઘેલું લગાડી રહ્યું છે. રોજિંદા જીવનમાં તમે બોર થઈ રહ્યાનું અનુભવો ત્યારે કુદરતના સૌંદર્યને માણવા માટે નીકળી પડવા માટેનું શ્રેષ્ઠ સ્થળ એટલે કેરળ. અહીં દરિયાકિનારે આવેલાં સુંદર સ્થળો તમારું મન મોહી લેવા માટે પૂરતા છે. અહીં દરિયામાં તમે સર્ફિંગનો આનંદ માણી શકો છો. ઉપરાંત રિલેક્સ થવા માટે યોગા પણ કરી શકો છો. દરિયામાં માછીમારી કરવા જતા માછીમારોને દોસ્ત બનાવી નવા અનુભવો કરી શકો છો. અહીં દરિયાકિનારે રેતી ખોદતા કરચલા અને છીપલાંને જોવાનો આનંદ જ અનેરો હોય છે. એટલું જ નહીં, મસાલાઓની સરસ સુગંધથી ભરેલા સ્પાઇસ પ્લાન્ટેશન તમને કેરળમાં જ જોવા મળી શકે. અહીં તમે કેરળના સ્થાનિક અને પારંપરિક ભોજનનો આસ્વાદ પણ માણી શકો છો. કેરળ ટૂરિઝમ દ્વારા શરૃ કરાયેલી ‘કમ આઉટ એન્ડ પ્લે’ ચેલેન્જ દ્વારા તમે આ બધંુ જ કરી શકો છો. ‘કમઆઉટ એન્ડ પ્લે’ હેશટેગ હેઠળ તમે તમારી મનપસંદ પ્રવૃત્તિઓના ફોટોગ્રાફ્સ અને ફિલ્મ્સ સોશિયલ મીડિયા પર શેર પણ કરી શકો છો. લકી વિનર્સ માટે ઇનામો પણ છે. કુદરતને માણવા પહોંચી જાઓ કેરળ.